Neʼe datne,
n‑ka kida ɨɨn nuu dutu ka taxnuni,
xiʼin sexaʼnu ka taxnuni nuu ñayiu Israel,
xiʼin se ka tuʼa vaʼa tnuʼu n‑chidotnuni Moisés,
xiʼin ntdaa juxtixia ñayiu Israel.
Duku Jesús xndeka ñaʼa‑s juaʼan nuu gobernador nani Pilato.
N‑xijan tnuʼu Pilato Jesús:
—¿Ndoʼo kuu se kunxaʼnu ka nuu ñayiu Israel a?
N‑jaʼan Jesús:
—Mee‑n jaʼan.
Te kueʼe n‑ka tekuechi dutu ka taxnuni mee‑ia.
Ɨnka vuelta n‑xijan tnuʼu Pilato nuu‑ia:
—¿Ma jaʼan‑n ni ɨɨn tnuʼu a?
Teku‑n xa kueʼe xa kueʼe ka tekuechi ñaʼa‑s.
Ko ña n‑jaʼan Jesús ni ɨɨn tnuʼu.
Te ña n‑kuaʼa Pilato xa kutnuni ini‑s xa duʼa kuu.
Te viko Paxcua dayaa gobernador ɨɨn se yɨndiʼu vekaa.
Davaʼa nga seyɨɨ ka juini ñayiu.
Vekaa yɨndiʼu ɨɨn se nani Barrabás.
N‑ndundeʼe‑s xiʼin se xnetnaʼa xiʼin‑s nuu gobierno,
te n‑xaʼni‑s ndɨyɨ.
N‑ka xee kueʼe ñayiu nuu tuu Pilato,
te n‑ka xijan‑i xa kada Pilato nani kida‑s.
Te n‑jaʼan Pilato:
—¿Ka juini‑n xa dayaa‑r se kunxaʼnu ka nuu ñayiu Israel a?
Chi naʼa‑s xa dutu ka taxnuni xndeka Jesús juaʼan nuu‑s,
xaxeʼe xa ka kukuedi ini‑s nuu‑ia.
Ko n‑ka kidajuexa dutu ka taxnuni nuu ñayiu,
xa kajan koio‑i xa dayaa Pilato Barrabás.
Ɨnka vuelta n‑xijan tnuʼu Pilato ñayiu:
—¿Te nax kada‑r se ka danani‑n se kunxaʼnu ka ñayiu Israel?
Ɨnka vuelta n‑ka kana‑i:
—¡Katakaa‑s nuu curuxi!
N‑xijan tnuʼu Pilato:
—¿Na kuechi n‑kida‑s?
Ko kueʼe ka n‑ka kana xee‑i:
—¡Katakaa‑s nuu curuxi!
N‑xani ini Pilato xa vaʼa ka xa kada‑s xa ka juini ñayiu.
N‑dayaa‑s Barrabás.
N‑taʼu tniu‑s soldado xa chirrión ñɨɨ jani koio‑s Jesús,
te n‑xiaʼan‑s‑ia nuu‑s,
xa katakaa ñaʼa koio‑s.
Xndeka soldado Jesús juaʼan nde nukeʼe vetniu nani pretorio.
Ijan n‑ka kana‑s dava ka soldado xyuku ijan.
N‑ka dandukutu‑s Jesús daʼma tndee.
N‑ka kidavaʼa‑s corona tnuyɨkɨ,
te n‑ka dakeé‑s dɨkɨ‑ia.
N‑ka kixeʼe‑s xa kada kee‑s viva‑ia.
N‑ka kida bula ñaʼa‑s:
—¡Viva,
se kunxaʼnu ka nuu ñayiu Israel!
Vara n‑ka jani‑s dɨkɨ‑ia,
te n‑ka tudɨɨ‑s‑ia.
N‑ka xe juiin xiti‑s nuu‑ia,
ná kuu xa koo koio‑s xañuʼu nuu‑ia.
Ko ña ndaa,
chi ka kida bula‑s‑ia.
Na n‑yaʼa xa loko n‑ka xakundee‑s‑ia,
n‑ka tava‑s daʼma tndee,
te xiʼin daʼma mee‑ia n‑ka nadandukutu ñaʼa‑s.
Ijan xndeka‑s‑ia juaʼan,
xa katakaa‑s‑ia nuu curuxi.
N‑ka kidajuexa‑s ɨɨn seyɨɨ,
xa kuido‑s curuxi Jesús.
Nani‑s Simón,
se ñuu nani Cirene kuu‑s.
Taa Alejandro xiʼin Rufo kuu‑s.
Juan ndixi‑s ichi yuku.
Xndeka‑s‑ia juaʼan nde nuu nani Gólgota.
Gólgota juini kachi Nuu Yɨkɨ Dɨkɨ Ndɨyɨ.
N‑ka xiaʼan‑s vinu daka xiʼin yuku nani mirra,
xa koʼo‑ia.
Ko ña n‑juini‑ia.
N‑ka xatakaa‑s‑ia.
Te n‑ka tava‑sɨ suerte,
xa jini‑s nuu ndeda‑s niʼi daʼma‑ia.
Kaa ɨɨ́n datne kuu hora n‑ka xatakaa‑s‑ia.
Nuu ɨɨn pedazu tabla,
n‑ka chidotnuni‑s xa n‑ka tekuechi‑s‑ia:
“Se kunxaʼnu ka nuu ñayiu Israel.”
N‑ka tenee‑s letreru jan dɨkɨ curuxi.
Dɨuni n‑ka xatakaa‑s uu ñaduʼu.
Ɨɨn‑s nuu curuxi diñi kuaʼa‑ia,
te ɨnka‑s nuu curuxi diñi datni‑ia.
Duʼa n‑xetnaʼa tnuʼu Ianyuux:
“Nani n‑ka kida‑s se ka kida kuechi,
dani n‑ka kida‑s Jesús.”
Kuiʼa n‑ka jaʼan ñayiu ka yaʼa ichi ijan.
Ka dakuiko dɨkɨ‑i,
xa ka xakundee‑i‑ia.
Ka xiaʼan‑i:
—¡Aa!
¡Se kanu veñuʼu,
te ndadavaʼa‑s nuu uni kɨu!
¡Dakaku mee‑n!
¡Ta nuu nuu curuxi!
Dutu ka taxnuni du.
Xiʼin se ka tuʼa vaʼa tnuʼu n‑chidotnuni Moisés,
n‑ka xakundee‑s‑ia.
N‑ka jaʼan ɨɨn‑s nuu ɨnka‑s:
—N‑dakaku‑s ɨnka ñayiu,
ko ña kuaʼa‑s xa dakaku‑s mee‑s.
Na nuu Cristu curuxi.
Se kunxaʼnu ka nuu ñayiu Israel,
na nuu‑s curuxi xa kundeʼa‑ro,
te jandixa‑ro‑s.
Dɨuni uu se n‑takaa xiʼin‑ia,
kuiʼa n‑ka jaʼan‑s‑ia tuku.
Kaa x‑uu xiʼin nde kaa uni kaa xañini,
n‑kunee ñuñayiu.
Te kaa uni kaa xañini,
n‑kana xee Jesús:
—Eloi,
Eloi,
¿lama sabactani?
(Juini kachi:
Taa‑da Ianyuux,
¿nakuenda n‑dandoo ñaʼa‑n?)
N‑ka teku dava se xnii ijan nax n‑jaʼan‑ia,
te n‑ka jaʼan‑s:
—Kunini koio‑n,
kana‑s Elías.
Te xino ɨɨn‑s,
te vinagri n‑dandoyo‑s ɨɨn xa ndatachi.
N‑tetnɨɨ‑s dɨkɨ tnuyoo,
te n‑xiaʼan‑s‑ia xa koʼo‑ia.
N‑jaʼan‑s:
—Da na koo naʼi‑s.
Na jini‑ro nux kixi Elías,
xa nuneʼe ñaʼa‑s nuu curuxi.
Ko n‑kana xee Jesús,
te n‑xiʼí‑ia.
Hora ijan ni,
n‑ndata dava daʼma ndiʼu veñuʼu Jerusalén.
Nde dɨkɨ xiʼin nde xeʼe daʼma,
n‑ndata.
Te yatni curuxi,
nujuiin daa ɨɨn centurión.
Se taxnuni nuu soldado romano kuu‑s.
N‑xo ndeʼa‑s‑ia,
hora n‑kana xee‑ia te n‑xiʼí‑ia,
te n‑jaʼan‑s:
—Xandaa kuu xa se yaʼa n‑kuu Daʼya Yɨɨ Ianyuux.
Ijan xndeʼa xika ñadɨʼɨ tuku.
Nuu ñadɨʼɨ jan tnaʼa María,
ñadɨʼɨ ñuu nani Magdala,
xiʼin ɨnka María kuu dɨʼɨ Jacobo se luchi ka xiʼin José.
Ñá nani Salomé du.
Na n‑xo tuu Jesús Galilea,
n‑ka kunduu ñadɨʼɨ jan xiʼin‑ia,
te n‑ka chindee‑ña‑ia.
Kueʼe ɨnka ñadɨʼɨ tuku.
N‑ka xee‑ña xiʼin‑ia Jerusalén.
Te xañini,
na vax kunee,
ka kida tuʼa ñayiu xa xee kɨu ndetatu.
Te José,
se ñuu nani Arimatea,
n‑xee‑s nuu tuu Pilato.
Juxtixia vaʼa kuu José.
Ndetu‑s xa taxnuni Ianyuux nuu ñayiu.
N‑xajan‑s anu‑s,
te juaʼan‑s nuu Pilato,
te n‑xijan‑s yɨkɨ kuñu ndi Jesús.
Ña n‑kuaʼa Pilato xa jandixa‑s xa yachi n‑xiʼí‑ia.
N‑kana‑s centurión,
te n‑xijan tnuʼu‑s nahora n‑xiʼí Jesús.
Na n‑teku‑s tnuʼu centurión,
te n‑xejoon‑s xa kandeka José yɨkɨ kuñu ndi Jesús juaʼan.
N‑xeen José daʼma vaʼa,
te n‑nuneʼe‑s yɨkɨ kuñu ndi Jesús nuu curuxi.
N‑duku niʼna‑s‑ia daʼma jan,
te n‑dakeé ñaʼa‑s xiti ɨɨn yau kava.
Dada n‑dakuiko tutuu‑s ɨɨn toto kaʼnu,
toto tkute,
xa kundiʼu yuyau.
Te ndeʼa María Magdalena xiʼin María,
dɨʼɨ José,
ndexu n‑xajan‑s‑ia.
Na n‑yaʼa kɨu ndetatu,
n‑ka xeen ñadɨʼɨ yuku xeʼen vaʼa,
xa jɨʼɨn‑ña jɨn dakuchi‑ña ñɨɨ ndi Jesús.
María Magdalena xiʼin María,
dɨʼɨ Jacobo,
xiʼin Salomé.
Kɨu kiʼna nuu semana,
neʼe n‑ka kee‑ña xa xee‑ña nuu kaa yɨkɨ kuñu ndi Jesús.
Na n‑tuu,
n‑ka xee‑ña yau kava jan.
N‑xijan tnuʼu tnaʼa‑ña:
—¿Jundu dita toto ndiʼu yuyau?
Ko hora n‑ka xo ndeʼa‑ña,
n‑ka xini‑ña xa xá n‑xiko juiin toto yuyau.
Yo loko kaʼnu toto jan,
yo vee.
Na n‑ka kɨu‑ña xiti yau kava,
n‑ka xini‑ña ɨɨn solteru nukoo ɨɨn lado ndaʼa kuaʼa.
Niʼna‑s daʼma kuixi,
daʼma kani.
Te n‑ka yuʼu‑ña.
Ko n‑jaʼan‑s:
—Maxku yuʼu ka‑n.
Nanduku‑n Jesús,
se ñuu Nazaret,
se n‑xitakaa nuu curuxi.
Ko xá n‑nandoto‑ia,
ña yoo‑ia yaʼa.
Kundeʼa koio‑n nuu n‑kaa‑ia.
Juan nuʼu‑n.
Juña tnuʼu koio‑n se n‑dakuaʼa‑ia xiʼin Spedru:
“Ditna ka mee‑ia naxee Galilea.
Ijan kundeʼa koio‑n‑ia,
nani n‑jaʼan‑ia nuu‑n.”